CELEX: 32012D0784
Language: sk
Date: 2012-12-13 00:00:00
Title: 2012/784/: Rozhodnutie Komisie z  13. decembra 2012 o vnútroštátnych predpisoch, ktoré Rakúsko oznámilo pre určité priemyselné skleníkové plyny [oznámené pod číslom C(2012) 9256]

15.12.2012   
            
            
               SK
            
            
               Úradný vestník Európskej únie
            
            
               L 347/29
            
         ROZHODNUTIE KOMISIE
   z 13. decembra 2012
   o vnútroštátnych predpisoch, ktoré Rakúsko oznámilo pre určité priemyselné skleníkové plyny
   [oznámené pod číslom C(2012) 9256]
   (Iba nemecké znenie je autentické)
   (2012/784/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 114 ods. 6,
   keďže:
   
               (1)
            
            
               Rakúsko listom z 27. júna 2012 podľa článku 114 ods. 4 Zmluvy o fungovaní Európskej únie (ZFEÚ) oznámilo Komisii, že má v úmysle zachovať svoje vnútroštátne predpisy o určitých priemyselných skleníkových plynoch, ktoré sú prísnejšie než nariadenie Európskeho parlamentu a Rady (ES) č. 842/2006 zo 17. mája 2006 o určitých fluórovaných skleníkových plynoch (1) aj po 31. decembri 2012, ktorý je dátumom skončenia platnosti povolenia udeleného rozhodnutím Komisie 2008/80/ES z 21. decembra 2007 o vnútroštátnych predpisoch, ktoré oznámila Rakúska republika o určitých fluórovaných skleníkových plynoch (2), prijatého podľa článku 95 ods. 6 Zmluvy o založení Európskeho spoločenstva (Zmluva o ES) (teraz článok 114 ods. 6 ZFEÚ).
            
         
               (2)
            
            
               Cieľom nariadenia (ES) č. 842/2006 o určitých fluórovaných skleníkových plynoch (F-plyny) je predchádzať vzniku emisií a obmedzovať emisie určitých F-plynov (HFC, PFC a SF6), na ktoré sa vzťahuje Kjótsky protokol. Obsahuje aj obmedzené množstvo zákazov používania a zákazov uvádzania na trh v prípadoch, keď na úrovni Spoločenstva existujú dostupné a nákladovo efektívne alternatívy a zlepšenie spôsobov obmedzovania emisií a zhodnotenia sa považuje za nerealizovateľné.
            
         
               (3)
            
            
               Nariadenie má dvojaký právny základ – všetky ustanovenia vychádzajú z článku 175 ods. 1 Zmluvy o ES (teraz článok 192 ods. 1 ZFEÚ) s výnimkou článkov 7, 8 a 9, ktoré vychádzajú z článku 95 Zmluvy o ES (teraz článok 114 ZFEÚ) pre svoje účinky na voľný obeh tovaru v rámci jednotného trhu Únie.
            
         
               (4)
            
            
               V Rakúsku platia vnútroštátne ustanovenia o určitých fluórovaných skleníkových plynoch od roku 2002. Rakúska republika 29. júna 2007 v súlade s článkom 9 ods. 3 písm. b) nariadenia (ES) č. 842/2006 o určitých fluórovaných skleníkových plynoch informovala Komisiu o týchto vnútroštátnych opatreniach (BGBl. II č. 447/2002 – Vyhláška spolkového ministra poľnohospodárstva, lesného hospodárstva, životného prostredia a vodného hospodárstva o zákazoch a obmedzeniach platných pre čiastočne a úplne fluórované uhľovodíky a fluorid sírový, uverejnená 10. decembra 2002 vo Vestníku spolkových zákonov), dodatočne zmenených a doplnených vyhláškou BGBl II. č. 139/2007 z 21. júna 2007 (ďalej len „vyhláška“).
            
         
               (5)
            
            
               Vyhláška sa týka skleníkových plynov zatriedených podľa Kjótskeho protokolu, z ktorých väčšina má zvýšený potenciál prispieť ku globálnemu otepľovaniu: hydrofluórované uhľovodíky (HFC), perfluórované uhľovodíky (PFC) a fluorid sírový (SF6), a jej cieľom je splniť záväzky Rakúska týkajúce sa znižovania emisií. Dňa 21. decembra 2007 sa Komisia rozhodla na základe článku 95 ods. 6 Zmluvy o ES (teraz článok 114 ods. 6 ZFEÚ) povoliť Rakúsku uplatňovať tieto predpisy do 31. decembra 2012.
            
         
               (6)
            
            
               Od prijatia rozhodnutia 2008/80/ES sa okolnosti, ktoré opodstatňujú uplatňovanie prísnejších predpisov opísaných v danom rozhodnutí, nezmenili. Vnútroštátne právne predpisy sú aj naďalej súčasťou rozsiahlejšej stratégie, ktorú Rakúsko zaviedlo v záujme dosiahnutia cieľa znížiť emisie podľa Kjótskeho protokolu a následnej dohody o rozdelení povolených emisií prijatej na úrovni Únie. V rámci tejto úpravy sa Rakúsko zaviazalo znížiť v období rokov 2008 až 2012 svoje emisie skleníkových plynov o 13 % v porovnaní so základnými rokmi – 1990 a 1985.
            
         
               (7)
            
            
               V rozhodnutiach, ktoré spoločne prijali Európsky parlament a Rada a ktoré sa týkali snahy členských štátov o zníženie emisií skleníkových plynov s cieľom splniť záväzky Spoločenstva týkajúce sa zníženia emisií skleníkových plynov do roku 2020 (3), sa Rakúsko zaviazalo znížiť do roku 2020 svoje emisie o ďalších 16 % v porovnaní s úrovňami z roku 2005.
            
         
               (8)
            
            
               Notifikované opatrenia podľa poskytnutých správ výrazným spôsobom prispeli k zníženiu emisií skleníkových plynov v Rakúsku a pomohli zabrániť očakávanému zvýšeniu objemu emisií. Výnimky uvedené vo vyhláške, ako aj možnosť poskytovať individuálne výnimky zo všeobecného zákazu, sú zárukou proporčnosti opatrenia. Navyše sa vyhláška týka len nových zariadení a umožňuje používanie fluórovaných skleníkových plynov na servis a údržbu existujúcich zariadení, takže nedochádza k neúčelnému vyraďovaniu zariadení.
            
         
               (9)
            
            
               Napriek tomu, že vyhláška má vplyv na voľný obeh tovaru v rámci Únie, jej ustanovenia majú všeobecný ráz a uplatňujú sa rovnako na rakúske aj dovážané výrobky. Neexistuje dôkaz o súčasnom či plánovanom používaní oznámených vnútroštátnych predpisov na svojvoľnú diskrimináciu medzi hospodárskymi subjektmi v Únii. Vzhľadom na riziká, ktoré používanie fluórovaných skleníkových plynov predstavuje pre životné prostredie, Komisia potvrdzuje svoje stanovisko, podľa ktorého oznámené vnútroštátne predpisy z hľadiska sledovaných cieľov nepredstavujú disproporčnú prekážku fungovania vnútorného trhu, najmä s prihliadnutím na závery nedávneho posúdenia používania, účinkov a adekvátnosti nariadenia (ES) č. 842/2006 (4), z ktorých vyplýva, že na dosiahnutie dohodnutých cieľov Únie v oblasti emisií skleníkových plynov sú potrebné ďalšie opatrenia na zníženie emisií fluórovaných skleníkových plynov.
            
         
               (10)
            
            
               Komisia zastáva názor, že žiadosť Rakúska z 27. júna 2012 o zachovanie svojich vnútroštátnych predpisov, ktoré sú prísnejšie než nariadenie (ES) č. 842/2006, pokiaľ ide o uvádzanie výrobkov a zariadení, ktoré obsahujú fluórované skleníkové plyny, alebo ktorých fungovanie závisí od týchto plynov, na trh, ako aj o používanie dotknutých látok, je prípustná.
            
         
               (11)
            
            
               Komisia navyše potvrdzuje svoje rozhodnutie 2008/80/ES o tom, že vnútroštátne predpisy vo vyhláške:
               
                           —
                        
                        
                           zodpovedajú potrebám ochrany životného prostredia,
                        
                     
                           —
                        
                        
                           zohľadňujú existenciu a technickú a hospodársku dostupnosť alternatív k aplikáciám, ktoré sú v Rakúsku zakázané,
                        
                     
                           —
                        
                        
                           pravdepodobne budú mať len obmedzený hospodársky dosah,
                        
                     
                           —
                        
                        
                           nie sú prostriedkom svojvoľnej diskriminácie,
                        
                     
                           —
                        
                        
                           nepredstavujú skryté obmedzovanie obchodu medzi členskými štátmi a
                        
                     
                           —
                        
                        
                           sú teda zlučiteľné so zmluvou.
                        
                     Komisia preto zastáva názor, že ich možno schváliť.
            
         
               (12)
            
            
               Komisia môže kedykoľvek prehodnotiť svoje stanovisko k tomu, či sú podmienky na schválenie aj naďalej splnené. To môže byť relevantné najmä v prípade, že dôjde k významným zmenám nariadenia (ES) č. 842/2006 alebo rozhodnutia č. 406/2006/ES. Vzhľadom na túto možnosť a dlhodobý záväzok EÚ a jej členských štátov znížiť emisie skleníkových plynov sa nepovažuje za potrebné obmedziť trvanie schválenia do určitého dátumu,
            
         PRIJALA TOTO ROZHODNUTIE:
   Článok 1
   Vnútroštátne predpisy týkajúce sa určitých fluórovaných skleníkových plynov, ktoré Rakúsko oznámilo Komisii listom z 27. júna 2012 a ktoré sú prísnejšie než nariadenie (ES) č. 842/2006 vzhľadom na uvádzanie na trh výrobkov a zariadení, ktoré obsahujú fluórované skleníkové plyny, alebo ktorých fungovanie závisí od týchto plynov, sa týmto schvaľujú.
   Článok 2
   Toto rozhodnutie je určené Rakúskej republike.
   
      V Bruseli 13. decembra 2012
      
         
            Za Komisiu
         
         Connie HEDEGAARD
         
            členka Komisie
         
      
   
   
      (1)  Ú. v. EÚ L 161, 14.6.2006, s. 1.
   
      (2)  Ú. v. EÚ L 24, 29.1.2008, s. 45.
   
      (3)  Rozhodnutie Európskeho parlamentu a Rady č. 406/2009/ES z 23. apríla 2009 o úsilí členských štátov znížiť emisie skleníkových plynov s cieľom splniť záväzky Spoločenstva týkajúce sa zníženia emisií skleníkových plynov do roku 2020 (Ú. v. EÚ L 140, 5.6.2009, p. 136).
   
      (4)  Správa Komisie o používaní, účinkoch a adekvátnosti nariadenia o určitých fluórovaných skleníkových plynoch [nariadenie (ES) č. 842/2006), KOM(2011) 581 v konečnom znení].